Vasari käsitus püsis tooniandvana mitme sajandi jooksul. Selle mõjul tuli sõna "rinascita" üldisele tarvitusele, kuid tõrjus kõrvale esialgse laiema käsituse renaissance'ist, kui üldisest kultuurilise mur­rangu ajast. Kord loodud ja läbilöönud spetsiaalsem termin hakkas mõju avaldama selle terminiga ühendatavale sisule, kõrvale tõrjudes huma­nistide tervet ajajärku haarava uuestisünni mõiste. XVIII sajandil  hakati Itaalia keeles "rinascita" kõrval tarvitama ka nimetusi: "rinascimento" või "risorgimento", kuid ikka endises kitsas tähenduses. Keskaja alahindamine, mis Vasari töös kujukalt ilmeneb, suurenes valgustuse aja­järgul veelgi. Ometi ei suutnud ka valgustuse ajajärgu aatlejad tar­vilise sügavusega aru saada XIII-XVI sajandi kultuuripöörde põhi­mõttelisest tähtsusest. Voltaire, kes oma epoohiloovas töös "Essai sur les moeurs et 1′esprit des nations" räägib Itaalia kunsti uuestisünnist, tarvitades selle tähendamiseks juba sõna "la renaissance", ei tea selle aja tähtsa kultuuripöörde kohta midagi olulist ütelda, vaid täidab vastavad peatükid õieti ilmaaegse kribu-krabuga. Prantsus­maal kitsenes sõna "renaissance" tähendus hiljemini veelgi: sellega hakati tähendama teatavat ajajärku Prantsuse kunsti, eriti arhitektuuri ajaloos, ajajärku, mil arenesid teatavad, gootikaga vastolus seisvad arhitektuurilised ja dekoratiivsed vormid (eriti XVI sajandit). XIX sajandi esimesil aastakümneil tarvitavad mõned autorid nagu Seroux d' Agincourt töös "Histoire de l'art par les monuments", ilmunud a. 1811-1823 sõna "renaissance" üldise kunstiajaloolise mõiste tähendamiseks ja räägivad näit. arhitektuuri renaissance'ist, maalikunsti renaissance'ist Euroopas jne. Alles nüüd tuleb see sõna Prantsusmaal üldiselt tarvitusele, kuid ikka mõnes erilises tähenduses:la renaissance des lettres (Guizof juures), la renaissance de la liberte en Italie (Simonde de Sismondi juures). Üldises, tervet ajajärku tähen­davas mõttes tarvitas seda sõna esimest korda matemaatik G. Libri a. 1838- 1841 ilmunud töös "Histoire des sciences mathématiques en Italie depuis la renaissance des lettres".